**PETZCV-19 Orvosi Információs Platform**

**COVID-19**

**No.12 2020.04.04. (szombat)**

**Prof Molnár F Tamás (1) Dr Mestyán Gyula (2)**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék

2: Mikrobiológus, Pécs

Rövid szakmai információkkal támogatjuk a COVID-19 pándemiával kapcsolatos napi orvosi és nővéri tevékenységet. Forrásainkat kreatív szkepszissel szűrjük, most a kritikátlanság a nagyobb veszély. Célunk a tájékoztatás, a therapiás AJÁNLÁSOKRA a Magyar Koronavírus Kézikönyv, EMMI 2020.03.28. való. A PETZCV-19-re vonatkozó javaslatokat vagy más hozzájárulást örömmel fogadunk. tfmolnar@gmail.com. MFT. MGy.

*A lényeg mára: Take Home Message for Today*

1. **Az ördög a részletekben rejlik: a sebészi maszk az, amelyiknek az arcrész anyagából van a kötője. A gumis maszk az ápolói maszk – műtét közben ugyanis a gumi állandó húzása gyötörné a sebész és a műtősnő fülét. Viseld a maszkod, szeresd mint katona a puskáját. A mai bizonyítékok szerint a biztosan COVID-19-es súlyos betegen kívűl a sebészi és az ápolói maszk egyaránt elegendő.**
2. **„Ahogy lehet, azzal amid van, ott ahol vagy”. („Do what you can, with what you have where you are”. Idézi Harvey Cushing, 1916.)**

**DIAGNOSZTIKA:** nincs említésre méltó új fejlemény.

**THERAPIA**

Az európai gyógyszerügynökség (European Medicine Agency) EMA/170590/2020 iktatószáma alatt kiadott körlevele a klorokin adását szigorúan ellenőrzött körülmények közé szorítja. („COVID-19: chloroquine and hydroxychloroquine only to be used in clinical trials or emergency use programmes”) Nem azért, mert irigy, hanem mert a mellékhatásprofil figyelemreméltó, alkalmasint riasztó. A korábbi adatok ugyan magasabb dózisban és hosszabb idő alatti malária és lupus elleni kezelésre vonatkoznak, de a tömeges alkalmazással, különösen a most célzott idősebb és társbetegségekkel terhelt populációban nincsenek megnyugtató adatok. Aligha várható, hogy a súlyos társbetegségben szenvedőknél majd kevesebb lesz a szövődmény. <https://www.accessdata.fda.gov/drugsatfda_docs/label/2017/006002s044lbl.pdf>

**PROPHYLAXIS: mechanikus és gyógyszeres**

Az arcmaszkok hasznát illetően, anélkül hogy magas szintű bizonyítékok (Evidence Based Medicine) születnének – ami, mint az ejtőrenyő esetén is[[1]](#footnote-1), kivihetetlen volna – a nagyobb tapasztalatúakra tudunk csak támaszkodni. A sebészi maszkok feletti vita eldőlt: ha kérdéses is a haszon mértéke, de a tény maga nem kétséges, szükségessége vitán felül áll. Ami az FFP2 és 3 és a sebészi maszk közötti különbségre vonatkozik, a respirator típusúak (N95, FFP2, FFP3) nem nyújtanak nagyobb biztonságot a sebészinél a jelenlegi adatok szerint, de csak akkor, ha az első ellátókat (primary care healthworker) vizsgáljuk. Greenhalgh T et al. What is the efficacy of standard face masks compared to respirator masks in preventing COVID type respiratory illnesses in primary care staff? Oxford COVID-19 Evidence Service 30th March, 2020.

<https://www.cebm.net/covid-19/what-is-the-efficacy-of-standard-face-masks-compared-to-respirator-masks-in-preventing-covid-type-respiratory-illnesses-in-primary-care-staff/>

Bármelyik maszkot is használjuk, sosem magában, hanem mindig más fertőzésellenes módszerrel (PPE) együttesen. Mindezen megállapítások az A&E / Emergency / Sürgősségi Osztályos környezetben is igazak, amennyiben nem közvetlenül COVID-19-es betegról van szó. Nyilvánvalóan bármilyen aerosol generáló procedúrát (AGP) végzünk, már respirator típusú maszkot kell viselni. A maszkviselés (típustól függetlenül, bármilyen maszkra vonatkoztatva) bizonyított testi és feltehető lelki előnyeire lásd a New England Journal of Medicine Perspektíva rovatban megjelent esszéjét:

# Klompas M et al. Universal Masking in Hospitals in the Covid-19 Era. NEJM 1 April, 2020. <https://www.nejm.org/doi/full/10.1056/NEJMp2006372>

A biztonságérzet, a szimbolikus hatás alulértékelése hiba. A források korlátossága tény.

A vietnamiak a sebészi maszkok újrahasznosításával és nem azokéval melyek gumit vagy pláne fémet tartalmaznak, hoszabbítják meg az eszköz élettartamát.
https:// vietnamnews.vn/society/654072/medical-face-masks-can-be-reused-with-microwave-method-expert.html

A sebészi maszknak az arcrész anyagából van a kötője. A gumis, a fülön megülő maszk, azaz az ápolói maszk rövidebb időre való, gyors le és felvételt tesz lehetővé. A sebészi maszk (meg az egyéb textilmaszkok is) hosszú pertlije pontos adaptációt enged, ha ugyanis gumiból lenne, műtét közben vásná a sebész és a műtősnő fülét.

A maszkviselésre vonatkozó evidenciákat a korábbi légúti ragályokra építették fel, zömük Level 4, sok a Level (Step) 5 – Expert Opinion. Végső esetben ott van a józan ész…

A British American Tobacco (BAT) bejelentése szerint COVID-19 vaccinájuk preklinikai teszt fázisban van. Júnisura heti 1-3 millió adagot ígér a Kentucky BioProcessing nevű cégük. (NB: A szerkesztők komolyságot kérnek minden gyorsétterem látogatótól.)

**EPIDEMIOLOGIA**

Egy köhögés 3000 körüli cseppecskéből álló felhőt hoz létre. A vírus három órán keresztül a levegőben marad. Doremalen, N et al.: Aerosol and Surface Stability of SARS-CoV-2 as Compared with SARS-CoV-1. NEJM, March 17.

<https://www.nejm.org/doi/pdf/10.1056/NEJMc2004973?articleTools=true>

Más, korábban már vizsgált (SARS, MERS) coronavírusokról tudjuk, hogy fémen, üvegen és műanyagon kilenc napig is ellehetnek, ha nincs alkoholos fertőtlenítés. Hidegben 28 napig is kitartanak. Ezt várjuk a COVID-19-tól is. Az acél 24 óráig tartja meg őket, a rézfelszínen viszont 4 óra alatt elpusztulnak. Egy perces 62-71%-os alkohol vagy 0.5%-os hidrogénperoxid vagy 0.1%-os natrium hipoklorit kezelés elpusztítja. A vírus nem bírja a meleget és 60 Celsius fok biztosan elöli.

A COVID-19-el sújtott Diamond Princess luxushajón észleltek 17 napot túlélt szabad víruspartikulákat is, de semmi sem bizonyítja, hogy ezek megőrizték volna fertőzőképességüket. Ráadásul a vírust a zárófertőtlenítés előtt észlelték. Moriarty LF et al. Public Health Responses to COVID-19 Outbreaks on Cruise Ships — Worldwide, February–March 2020 Weekly / March 26, 2020 / 69(12);347-352. <https://www.cdc.gov/mmwr/volumes/69/wr/mm6912e3.htm?s_cid=mm6912e3_w>

**AKIK MOST SEM ADJÁK FEL: sakálok a kertek alatt.**

A PETCCV19 alkotóközössége nevében alapított COVIDIOT díjat annak az ügyvédnek adományozzuk, aki e jeles napokat találta alkalmasnak arra, hogy benyújtsa vagyoni és nem vagyoni kártérítési igényét, ügyfele kórházunkban elszenvedett sérelme okán.

1. Smith GC, Pell JP . Parachute use to prevent death and major trauma related to gravitational challenge: systematic review of randomised controlled trials. BMJ2003;327:1459-61 és Yeh RW et al.: Parachute use to prevent death and major trauma when jumping from aircraft: randomized controlled trial BMJ 2018;363:k5094 <https://doi.org/10.1136/bmj.k5094> [↑](#footnote-ref-1)